Jóhanna Elín Guðmundsdóttir varð í 34. sæti í undanrásum í 100 metra skriðsundi kvenna á heimsmeistaramótinu í sundi í 25 metra laug í morgun. Hún er eini keppandi Íslands á mótinu.
Jóhanna Elín keppir í tveimur greinum á mótinu og var 100 metra skriðsundið fyrri greinin, en mótið er haldið í Abu Dhabi. Jóhanna Elín synti á 55,27 sekúndum í morgun og varð 34. og komst ekki áfram í undanúrslit. Hennar besti tími eru 54,74 sekúndur. 16 efstu keppendurnir komust áfram og hefði Jóhanna Elín þurft að synda á 53,70 til að komast áfram. Næsta grein hennar er 50 metra skriðsund sem fer fram á mánudag.
Tíunda umferð úrvalsdeildar karla í körfubolta hófst í gærkvöldi með fjórum leikjum. Íslandsmeistarar Þórs frá Þorlákshöfn gerðu heldur betur góða ferð á Sauðárkrók því þeir rúlluðu yfir Tindastól með 43 stiga mun, 109-66. Njarðvík vann ÍR með 27 stiga mun, 109-81, Breiðablik vann sinn þriðja leik í röð með 89-87 sigri á Val og KR vann Þór frá Akureyri, 83-74. Þór Þorlákshöfn og Keflavík eru jöfn með 16 stig á toppi deildarinnar en þar á eftir koma Grindavík, Tindastóll, Njarðvík og Valur með 12 stig. Keflavík og Grindavík eiga leik til góða á hin liðin en þau mætast í kvöld í Grindavík.
Einn leikur var í úrvalsdeild karla í handbolta í gærkvöldi. Selfoss og Fram mættust á Selfossi og úr varð spennuþrunginn leikur. Selfyssingar voru 15-11 yfir í leikhléi en Fram náði vopnum sínum í seinni hálfleik og var hann hnífjafn. Selfoss vann að lokum eins marks sigur, 28-27, eftir að lokasókn Fram rann út í sandinn. Selfoss er í sjötta sæti deildarinnar en Fram því níunda.
Chelsea varð af dýrmætum stigum í toppbaráttu ensku úrvalsdeildarinnar í fótbolta í gærkvöldi. Chelsea gerði 1-1 jafntefli við Everton á heimavelli sínum. Liverpool nældi sér á sama tíma í þrjú stig þegar liðið lagði Newcastle með þremur mörkum gegn einu. Liverpool er stigi á eftir Manchester City á toppi deildarinnar en Chelsea er núna þremur stigum á eftir Liverpool í þriðja sætinu.